SKRIFTLIG FORESPØRGSEL E-1022/01

af Ioannis Souladakis (PSE) til Kommissionen

(30. marts 2001)

Om: Forholdet mellem Indien og Pakistan

Den afghanske regerings seneste urimelige afgørelser har bragt de vedvarende spændinger i forholdet mellem nabolandene Indien og Pakistan om Kashmir i forgrunden. Eftersom grænsestridighederne mellem de to lande i adskillige årtier har ligget uløst hen, og at også de tilgrænsende lande, Kina og Afghanistan, enten direkte eller indirekte blander sig i konflikten, kan denne krise klart betegnes som en alvorlig international krise, der truer sikkerheden og de stabile forhold.

Eftersom EU forsøger at spille en større rolle på den internationale politiske scene, og de to lande er vigtige handelspartnere for EU, bedes Kommissionen besvare følgende:

1. Hvad er situationen med hensyn til EU's forbindelser med Indien og Pakistan i dag?

2. Hvilke aftaler er der blevet underskrevet mellem EU og Indien samt EU og Pakistan?

3. Har Kommissionen nogensinde taget problemet med Kashmir op under sine drøftelser med de to lande?

4. Har Kommissionen hidtil taget noget initiativ til en løsning af Kashmir-problemet, og hvis ikke, agter den at gøre dette?

Svar afgivet på Kommissionens vegne af Christopher Patten

(7. juni 2001)

Unionen har velunderbyggede forbindelser til Indien. De blev yderligere styrket, da de to parter mødtes til det første topmøde i Lissabon i juni 2000. I en fælles erklæring fra topmødet skitseres en ambitiøs handlingsplan. På basis heraf finder der regelmæssigt frugtbare og konstruktive møder sted på diverse niveauer, lige fra arbejdsgrupper for sagkyndige til møder mellem udenrigsministrene, hvor man behandler en bred vifte af samarbejdstiltag, hvad enten det drejer sig om samhandel, handel og udvikling eller en politisk dialog, og på denne måde gennemføres således ovennævnte handlingsplan. Det besøg, som kommissæren med ansvar for eksterne forbindelser aflagde i Indien i januar 2001, understregede yderligere den store vægt, Kommissionen lægger på et udbygget partnerskab med Indien, og sidenhen har andre kommissærer ligeledes aflagt Indien besøg. Det næste topmøde vil finde sted i november 2001 i New Delhi.

Samarbejdsaftalen mellem Fællesskabet og Indien trådte i kraft i 1994. Det rækker videre end et rent handelsmæssigt og økonomisk samarbejdspartnerskab og fremhæver begge parters fælles forpligtelse til at respektere menneskerettigheder, demokrati og retsstat. Det institutionelle grundlag for den politiske dialog er en fælles politisk erklæring, der blev undertegnet samtidig med samarbejdsaftalen. Heri fastlægges årlige ministermøder, og erklæringen åbner mulighed for en bred politisk dialog.

Unionens forbindelser med Pakistan har været af begrænset karakter siden militærstyret overtog magten i Pakistan den 12. oktober 1999. Dette fik Unionen til at indefryse planer om at undertegne en ny samarbejdsaftale med Pakistan. Den årlige politiske dialog mellem EU og Pakistan blev i første omgang suspenderet, men er i mellemtiden blevet genoptaget på ad hoc-basis. Unionen ønsker imidlertid først at se mærkbare fremskridt hen imod en genindførelse af det repræsentative demokrati i Pakistan, baseret på en klar og troværdig tidsplan, førend forbindelsen til Pakistan igen vil kunne videreudvikles.

Unionen tager regelmæssigt emnet vedrørende Kashmir op i sine kontakter med de to lande.

Unionens delegationsledere i New Delhi besøger regelmæssigt Kashmir i form af en udvidet trojka med henblik på at vurdere situationen.

Unionen tilskynder til en fredelig løsning af Kashmir-konflikten, og den har for nylig udsendt to erklæringer (af 8. og 28. december 2000), hvori den først understøttede den indiske våbenhvile i anledning af ramadanen og forlængelsen heraf, og derefter støttede det pakistanske svar herpå.

Kommissionen mener dog, at en inddragelse af Unionen i løsningen af problemet kun vil være hensigtsmæssig og mulig, hvis såvel Indien som Pakistan ytrer ønske herom. Det er ikke tilfældet lige i øjeblikket, og Unionen har derfor ikke for tiden nogen planer om at tage et initiativ på dette område.